Omnibus presentes litteras inspecturis, officialis curie Senonensis in Domino salutem. Noverint universi quod Rogerus filius defuncti Giraudi de Triscastro et Emelina uxor sua in nostra presentia constituti domum suam sitam in Burgo Sancti Johannis Senonensis prope domum Isembardi de Corgenaio et quicquid ipsi habebant et habituri erant in rebus mobilibus et immobilibus, dederunt post decessum suum ecclesie Vallis lucentis in perpetuam elemosinam pro animarum suarum remedio et salute, ita videlicet quod ipsi omnia predicta quamdiu vixerint possidebunt et post obitum eorum ad dictam ecclesiam Vallis lucentis sine contradictione aliqua libere devolventur. Actum anno Gracie M° CC° vicesimo tercio in crastino Cinerum.